**Dorințele albe**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dorințele albe de la răsărit

Se-ndreaptă spre mine pe-o geană de zbor,

Întors iar din visul ce m-a urmărit

Prin noaptea prea lungă, în lume cobor.

Și vreau să descopăr mai jos de izvor

Pecetea tainei dintr-un alt început

Care-mi pusese peste pleoape zăvor

Ce nu s-a mai deschis pe ochi ce-au durut.

Prea mult am așteptat, dar aș mai fi vrut,

Veghind la apa curgând necontenit,

Să-mi spui dacă poți, când totul a trecut,

Ce a fost atunci și de ce n-ai venit.

Pădurea să cânte nu a ostenit,

Printre crengi uitate apar iar vioi

Peste pământul până mai ieri cernit,

Cu vocea subțire râd mugurii noi.

Când îl cuprinde în zori dorul de voi,

Din pustie se-ntoarce vechiul ascet,

Simțind că nu are azi alte nevoi,

Împăcat că totul venit-a încet.